ภาคเอกชนแนะทุกฝ่ายให้โอกาสรัฐบาล
“เจ้าสัวชาตรี” แนะ ทุกฝ่ายเปิดโอกาสให้รัฐบาลพิสูจน์ฝีมือ  ชี้ รัฐควรปล่อยนโยบายการเงินเป็นไปตามกลไกตลาด
23 ส.ค. 2554

“เจ้าสัวชาตรี” แนะ ทุกฝ่ายเปิดโอกาสให้รัฐบาลพิสูจน์ฝีมือ  ชี้ รัฐควรปล่อยนโยบายการเงินเป็นไปตามกลไกตลาด    
 นายชาตรี โสภณพนิช ประธานกรรมการ ธนาคารกรุงเทพ กล่าวว่า ขณะนี้ทุกฝ่ายควรเปิดโอกาสให้รัฐบาลได้ทำงานเพื่อพิสูจน์ตัวเองก่อนที่จะออกมาคัดค้าน เพื่อให้เศรษฐกิจสามารถเดินหน้าต่อไปได้ โดยมองว่าภาคเอกชนยังพอใจกับสภาพเศรษฐกิจปัจจุบัน ที่การส่งออกและอัตราการว่างงานอยู่ในเกณฑ์ดี อย่างไรก็ตาม รัฐบาลควรปล่อยให้นโยบายการเงินเป็นไปตามกลไกตลาดมากกว่าเข้าแทรกแซง เนื่องจากอัตราเงินเฟ้อส่งผลต่อค่าครองชีพของประชาชน  
 “เราควรให้เขาได้ทำงานก่อนยังทำงานไม่ครบปีเลย ที่บอกว่าเป็นรัฐบาลโคลนนิ่ง ผมเชื่อว่าแต่ละคนก็มีจิตสำนึกและนโยบายของตัวเอง หากเขาทำนโยบายแล้วไม่ดีหรือมีผลเสีย ภาคเอกชนที่ไม่พอใจจะออกมาโวยเอง แต่ตอนนี้ทุกคนยังสบายใจอยู่” นายชาตรี กล่าว
 นายชาตรี กล่าวว่า ในส่วนของธนาคารจะพยายามรักษาการเติบโตของผลกำไรให้เป็นไปอย่างต่อเนื่อง แม้ว่าในช่วงที่ผ่านมาการเติบโตของกำไรอาจน้อยกว่าคู่แข่ง แต่หากดูสัดส่วนกำไรต่อทุนและการจ่ายเงินปันผลของธนาคารยังอยู่ในระดับที่น่าพอใจ ทั้งนี้ยืนยันว่าธนาคารพร้อมรับมือต่อการแข่งขันที่เพิ่มขึ้น หากมีการเปิดประชาคมเศรษฐกิจอาเซียน(เออีซี) โดยจะพยายามรักษาฐานลูกค้าเก่าเอาไว้ 
“เรื่องจะเป็นที่หนึ่งหรือที่สอง ผมมองว่าไม่ใช่เรื่องสำคัญ ที่สำคัญคือเราพร้อมแข่งขันตลอดเวลา โดยเราจะพยายามรักษาผลกำไรต่อทุนและการจ่ายเงินปันผลเอาไว้ เพราะผลกำไรจะมากน้อยขึ้นอยู่กับการขายสินทรัพย์ด้วย” นายชาตรี กล่าว